Ukendte gerningsmænd har skændet op mod 110 gravsten på Visborg Kirkegård i Nordjylland

Ved du noget? Tip os på 1224@eb.dk eller sms/mms på 1224 (alm. takst)

Flere end 100 gravsten er blevet oversprøjtet med graffiti på kirkegården ved Visborg Kirke ved Hadsund i Nordjylland.

Det fortæller graver Gitte Jensen til Ekstra Bladet.

- Da jeg kom gående på arbejde i går morges for at gøre kirken i stand til en bisættelse, ser jeg først et sted og tænker 'hvad er lige det, der er sket'. Så kom jeg til at kigge mig omkring, og så vågnede jeg ellers op, siger Gitte Jensen til Ekstra Bladet.

De 100 gravsten udgør mere end halvdelen af alle gravsteder på kirkegården. Ifølge Gitte Jensen er de oversprøjtet med kruseduller. Der er brugt både sort og koboltblå spraymaling.

- Enkelte steder kan det godt ligne hagekors, forklarer Gitte Jensen.

Familier er rystede, fortæller kirkens graver Gitte Jensen. Foto: René Schütze

Ifølge Nordjyllands Politi er hærværket sket i tidsrummet mellem tirsdag aften klokken 20 og onsdag morgen klokken 7. Det lader til at være helt tilfældige gravsten, der er blevet skændet. Der er endnu ingen mistænkte i sagen.

Graver Gitte Jensen fortæller til Ekstra Bladet, at hendes opgave nu og i de kommende dage er at kontakte familier, som har pårørende liggende begravet på kirkegården.

- Jeg har ikke tid til så meget andet, siger hun.

Og de familier, som hun allerede har fået kontakt til, er mildest talt ikke begejstrede.

De fleste steder er der tale om kruseduller, men graveren fortæller, at hun også har set enkelte hagekors-lignende symboler. Foto: René Schütze

- Folk er rystede. For det kan ikke være meningen. Folk er rigtig kede af det. Dem, jeg har hilst på, står med blanke øjne. Det er noget så logisk. Når noget sker med et gravsted eller en gravsten, så er det noget, der berører og går ind i ens sjæl, forklarer graveren.

Hærværk flere steder

Ifølge Gitte Jensen er det ikke første gang, at vandaler har udøvet hærværk i området. Selv om kirken hidtil er gået fri, så har der denne sommer på lignende vis været graffitimagere, som har skændet en tandlægebygning ved skolen i Hadsund og nogle huse i Assens og Veddum - nogle andre småbyer i området.

Det kommer til at koste mange penge at fjerne graffitien. Foto: René Schütze

Menighedsrådet ved Visborg Kirke skal efter planen mødes hurtigst muligt for at drøfte situationen. Ifølge Gitte Jensen er der ikke umiddelbart midler i sognet til selv at betale udgiften til at få samtlige gravsten renset.

- Vi undersøger, hvad der kan gøres forsikringsmæssigt. Rengøringen i sig selv er et kæmpe beløb, men ellers må vi jo søge nogle midler. Det er ikke lige sådan noget, som man forventer at skulle bruge penge på, forklarer Gitte Jensen.